‘Jagongeluk’: Talle betogers by hofFoto: Mariné Lourens ŉ Groep betogers het Donderdagmiddag voor die Modimolle-landdroshof saamgedrom waar Stefan Hepburn verskyn in verband met die dood van ŉ plaaswerker, wat Saterdag op ŉ plaas in die Tuinplaas-omgewing buite Modimolle geskiet is. Die betogers, waarvan die meeste in EFF en ANC-klere geklee was, het buite die hof gedans en gesing. Hulle eis dat Hepburn nie op borgtog vrygelaat word nie. Volgens die betogers was die skietdood van Jan Railo (23) ŉ rassevoorval en nie ŉ ongeluk soos hy beweer nie. Talle betogers het Black First Land First (BLF)-hemde aangehad waarop staan “land or death”. Van die betogers het plakkate rondgeswaai met die woorde “White people are racist” en “That bastard must rot in jail”. Foto: Mariné Lourens Hepburn het vroeër aan die polisie gesê hy en ŉ vrou het Saterdag omstreeks 20:30 op die plaas gaan bosvarke jag, toe die voorval gebeur het. Hepburn beweer hy het iets hoor beweeg en in die rigting van die geluid geskiet. Nadat hy en die vrou nader gestap het, het hulle glo besef iemand is raakgeskiet. Railo, wat ŉ plaaswerker op een van die naburige plase was, is op die toneel dood. Hepburn sou na verwagting vandag om borgtog aansoek gedoen het. Maroela Media verneem egter die saak sal uitgestel word, omdat Hepburn se regsverteenwoordiger nie beskikbaar is nie. Die hofordonnans het lede van die publiek Donderdag verbied om in die eerste ry van die publieke banke in die hof, reg agter die beskuldigdebank, te sit. Volgens lede van die publiek is dit vermoedelik omdat van die betogers tydens Hepburn se vorige hofverskyning Maandag op hom gespoeg het.